CELEX: 32010R1126
Language: da
Date: 2010-12-03 00:00:00
Title: Kommissionens forordning (EU) nr. 1126/2010 af 3. december 2010 om ændring af forordning (EF) nr. 1547/2007 med henblik på udvidelse af overgangsperioden for fjernelse af Republikken Kap Verde fra listen over lande, der er omfattet af den særlige ordning for de mindst udviklede lande

4.12.2010   
            
            
               DA
            
            
               Den Europæiske Unions Tidende
            
            
               L 318/14
            
         KOMMISSIONENS FORORDNING (EU) Nr. 1126/2010
   af 3. december 2010
   om ændring af forordning (EF) nr. 1547/2007 med henblik på udvidelse af overgangsperioden for fjernelse af Republikken Kap Verde fra listen over lande, der er omfattet af den særlige ordning for de mindst udviklede lande
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007 (1), særlig artikel 11, stk. 8, og
   ud fra følgende betragtninger:
   
               (1)
            
            
               Republikken Kap Verde (i det følgende benævnt Kap Verde) er omfattet af den særlige ordning for de mindst udviklede lande (også kendt som »Alt, undtagen våben« - EBA) under Unionens arrangement med generelle toldpræferencer.
            
         
               (2)
            
            
               I henhold til artikel 11, stk. 8, i forordning (EF) nr. 732/2008 fjernes et land fra den særlige ordning for de mindst udviklede lande, når De Forenede Nationer udelukker det fra listen over mindst udviklede lande. I henhold til denne artikel fastsættes der også en overgangsperiode på mindst tre år, før fjernelsen træder i kraft.
            
         
               (3)
            
            
               De Forenede Nationer udelukkede Kap Verde fra listen over mindst udviklede lande med virkning fra 1. januar 2008 (2).
            
         
               (4)
            
            
               I henhold til Kommissionens forordning (EF) nr. 1547/2007 (3) fjernes Kap Verde fra listen over mindst udviklede lande med virkning fra 1. januar 2011 efter udløbet af en overgangsperiode på tre år.
            
         
               (5)
            
            
               Den overgangsperiode, der bevilgedes i henhold til forordning (EF) nr. 1547/2007, faldt på et tidspunkt, hvor der herskede økonomisk krise, og var derfor kendetegnet ved et faldende handelsvolumen, der hæmmede Kap Verdes økonomiske diversificeringsbestræbelser. Overgangsperioden har derfor ikke givet Kap Verde den fornødne tid til at komme sig af sin alt for store afhængighed af en enkelt, yderst vigtig eksportsektor, og har dermed ikke afbødet de potentielle negative virkninger af fjernelsen fra EBA-ordningen. Denne periode bør derfor udvides til den 1. januar 2012.
            
         
               (6)
            
            
               Foranstaltningerne i denne forordning er i overensstemmelse med udtalelse fra Udvalget for Generelle Præferencer —
            
         VEDTAGET DENNE FORORDNING:
   Artikel 1
   Artikel 1 i forordning (EF) nr. 1547/2007 affattes således:
   
      »Artikel 1
      Republikken Kap Verde fjernes fra listen over lande, der er omfattet af den særlige ordning for de mindst udviklede lande i bilag I til forordning (EF) nr. 732/2008, med virkning fra den 1. januar 2012.«
   
   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. december 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 211 af 6.8.2008, s. 1.
   
      (2)  FN's Generalforsamlings resolution A/Res/59/210 af 20. december 2004.
   
      (3)  EUT L 337 af 21.12.2007, s. 70.